Oud-Kings-slot ná voorarmhou geskorsʼn Gewese slot van die Kings is Woensdag geskors ná ʼn voorval in ʼn Pro14-kragmeting Saterdag tussen Benetton Treviso en die Walliese streekspan Scarlets in Llanelli, Wallis. Irné Herbst, wat deesdae vir dié Italiaanse klub uitdraf, het hom ʼn rooi kaart op die hals gehaal toe hy in ʼn losskrum ingedons het. Die Walliesers het met 38-29 gewen. Herbst is Woensdag deur ʼn tugkomitee daaraan skuldig bevind dat hy ʼn teenstander met sy voorarm getref het. Hy is vir vier weke geskors, maar dit is tot twee verminder op grond van sy optrede tydens die verhoor, sy skoon rekord, en sy aanvaarding van die rooi kaart. Die skorsing verstryk middernag op 30 September. Dit beteken Herbst sal weer beskikbaar wees vir Treviso se tuiswedstryd op 6 Oktober teen sy ou span, die Kings.